**Sak 8.1**

*Forslag til fråsegn på Rogaland SVs årsmøte 27. februar 2016:*

**Ja til folkestyre og levande lokalsamfunn - nei til kommunesamanslåinga**

Regjeringa sin plan for storstilt kommunesamanslåing legg vegen open for sentralisering, byråkratisering, privatisering og avdemokratisering. Rogaland SV vil at samfunnet skal gå i motsett retning. Me vil ha levande lokalsamfunn i heile fylket, gode offentlege tenester nær innbyggarane og meir demokratisk deltaking. Derfor seier me nei til regjeringa sine planar.

Erfaringar tilseier at kommunesamanslåingar verkar sentraliserande. Tenestetilbodet i utkantane vil vera endå meir utsett i tider med dårleg kommuneøkonomi. Ei storstilt kommunesamanslåing vil saman med sentraliseringane i politiet, av sjukehusa og i landbruks- og fiskeripolitikken kunna riva grunnlaget vekk for desentralisert busetting og næringsliv.

Resultatet av kommunesamanslåinga i Danmark er meir byråkrati, større avstand mellom brukar og tenesteytar, og svekka lokaldemokrati. I Noreg viser undersøkingar at innbyggarane er mest fornøgde med tenestene i små kommunar. Ei av forklaringane på dette kan vera smådriftsfordelane, ved at avstanden mellom innbyggarane og tenestene er liten, og at ein større del av dei tilsette jobbar direkte i sjølve tenestene framfor å administrera dei. God oversikt og evne til å løysa oppgåver raskt og ubyråkratisk er ein styrke ved små einingar.

Ei vesentleg drivkraft bak planane om kommunesamanslåing er ønsket om å skapa større marknader for konkurranseutsetting og privatisering av kommunale tenester. Skatteparadisregistrerte internasjonale tenesteselskap har for alvor retta blikket mot sjukeheimar, barnehagar og reinhald i kommune-Noreg. Større einingar vil gjera det meir attraktivt for desse selskapa å overta desse oppgåvene, noko som igjen vil føra fellesskapet sine ressursar over til private eigarar.

Færre og større kommunar vil redusera talet på lokale folkevalde, og flytta den politiske makta over til profesjonaliserte politikarar som står fjernare frå innbyggarane dei skal representera. Heilt sidan formannskapslovene innførte det kommunale sjølvstyret i 1837 har kommunane vore ein sentral demokratisk arena og kommunestyra ein skule i demokrati. Me må heller auka demokratiet og deltakinga i kommunane, framfor å flytta makta lenger vekk frå folk.

Rogaland SV meiner at eventuell kommunesamanslåing må skje frivillig og utan statleg tvang, heller ikkje trugsmål om at kommunen vil mista inntekter. Me arbeider mot alle slike tvangstiltak frå staten. SV meiner òg at ingen kommunar skal kunna slå seg saman utan at fleirtalet av innbyggarane har støtta det gjennom ei folkerøysting. Me oppfordar alle gode krefter til å mobilisera mot regjeringa sin sentraliseringsplan.

*Forslagsstillar: Ingrid Fiskaa, Time SV.*